ΠΑΡΑΡΤΗΜΑ IV

## **Διαδικασία στελέχωσης και επιλογής προσωπικού**

Η διαδικασία σ**τ**ελέχωσης 1) της Περιφερειακής Κοινωνικής Πύλης, 2) των Κέντρων Κοινότητας και 3) των Κινητών Μονάδων, πραγματοποιείται με δύο τρόπους:

* Μετακίνηση υφιστάμενου προσωπικού των προβλεπόμενων ειδικοτήτων με βάση τις προβλεπόμενες - για τέτοια ζητήματα - διαδικασίες του Δικαιούχου, ή/και
* Προσλήψεις προσωπικού

Τόσο η Περιφερειακή Κοινωνική Πύλη, όσο και το Κέντρο Κοινότητας και η Κινητή Μονάδα, εφόσον στελεχώνονται με νέους υπαλλήλους, τους απασχολεί με σύμβαση εργασίας ιδιωτικού δικαίου ορισμένου χρόνου, καθώς και με συμβάσεις έργου, όπου κριθεί απαραίτητο.

Στην περίπτωση προσλήψεων υπαλλήλων Ορισμένου Χρόνου, ακολουθούνται οι διαδικασίες που προβλέπει το θεσμικό πλαίσιο το οποίο διέπει τις προσλήψεις προσωπικού με σύμβαση ΙΔΟΧ από τους ΟΤΑ (Α’ και Β΄ βαθμού) και τα Νομικά τους πρόσωπα για συγχρηματοδοτούμενες από το ΕΣΠΑ δράσεις, με όρους ΑΣΕΠ.

Η επιλογή του προσωπικού πραγματοποιείται μετά από σχετική πρόσκληση του Δικαιούχου (Πράξη 1: Περιφέρεια Πελοποννήσου, Πράξη 2: ΟΤΑ Α’ (έδρας)), η οποία θα περιλαμβάνει υποχρεωτικά:

* Συνοπτική περιγραφή της δράσης και των υπηρεσιών που παρέχονται από την κεντρική Περιφερειακή Κοινωνική Πύλη, το Κέντρο Κοινότητας και την Κινητή Μονάδα, κατά περίπτωση
* Το χρονικό διάστημα απασχόλησης
* Τις απαιτούμενες δεξιότητες/τυπικά προσόντα ανά ειδικότητα
* Τα κριτήρια επιλογής και τη μοριοδότηση κάθε κριτηρίου
* Τα δικαιολογητικά που θα πρέπει να συνοδεύουν την αίτηση συμμετοχής
* Τον τόπο και τον καταληκτικό χρόνο υποβολής των αιτήσεων συμμετοχής

Ειδικότερα, στην προκήρυξη του Δικαιούχου για την πρόσληψη προσωπικού περιλαμβάνονται και τα ακόλουθα κριτήρια επιλογής του προσωπικού, στα οποία πέρα από τα τυπικά προσόντα που προκύπτουν από τις προδιαγραφές λειτουργίας του έργου κάθε Πράξης, αφορούν επιπλέον σε ιδιότητες ή καταστάσεις (π.χ. ανεργία, εμπειρία κλπ) και θα λαμβάνουν τις μονάδες που παρουσιάζονται στη συνέχεια.

Ο σχετικός πίνακας κριτηρίων και βαθμολόγησης αυτών, ο οποίος περιλαμβάνεται στην πρόσκληση (σε σχετικό Παράρτημα) της οικείας ΕΥΔ προς τους Δυνητικούς Δικαιούχους για την υποβολή προτάσεων χρηματοδότησης του έργου κάθε πράξης (Περιφερειακή Κοινωνική Πύλη, Κέντρα Κοινότητας, Κινητή Μονάδα), είναι ο εξής:

**Πίνακας Βαθμολόγησης Κριτηρίων :**

**1. ΧΡΟΝΟΣ ΣΥΝΕΧΟΜΕΝΗΣ ΑΝΕΡΓΙΑΣ** (100 μονάδες για τους 4 πρώτους μήνες ανεργίας και 25 μονάδες επιπλέον ανά μήνα ανεργίας από τον 5ο μήνα μέχρι τους 12 μήνες:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Μήνες ανεργίας | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| μονάδες | 0 | 0 | 0 | 100 | 125 | 150 | 175 | 200 | 225 | 250 | 275 | 300 |

**2. ΤΕΚΝΑ ΑΝΗΛΙΚΑ Ή ΕΝΗΛΙΚΑ ΠΡΟΣΤΑΤΕΥΟΜΕΝΑ ΚΑΤΑ ΤΟ ΝΟΜΟ**\* (20 μονάδες για κάθε προστατευόμενο τέκνο)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| αριθμός τέκνων | 1 | 2 | 3 | 4 | 5 | 6 | 7 | 8 | 9 | 10 | … |
| Μονάδες | 20 | 40 | 60 | 80 | 100 | 120 | 140 | 160 | 180 | 200 | … |

**3.** **ΑΙΤΩΝ ΠΟΥ ΕΙΝΑΙ ΓΟΝΕΑΣ ΑΓΑΜΟΣ, ΔΙΑΖΕΥΓΜΕΝΟΣ Η ΕΝ ΧΗΡΕΙΑ** (εφόσον έχει την επιμέλεια τέκνων): 25 μονάδες επιπλέον εκείνων για τα προστατευόμενα τέκνα του

**4. ΑΙΤΩΝ ΜΕ ΑΝΑΠΗΡΙΑ** από 50% και πάνω: 80 μονάδες

**5. ΕΡΓΑΣΙΑΚΗ ΕΜΠΕΙΡΙΑ** που προκύπτειαπό απασχόληση σε συγχρηματοδοτούμενες δομές και δράσεις συναφείς με ευάλωτες ομάδες και κοινωνική ένταξη: 15 μονάδες ανά μήνα εμπειρίας και έως 40 μήνες)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Μήνες εμπειρίας | 1 | 2 | 3 | 4 | 5 | 6 | 7 | 8 | 9 | …. |
| μονάδες | 15 | 30 | 45 | 60 | 75 | 90 | 105 | 120 | 135 | …. |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Μήνες εμπειρίας | … | 10 | 11 | …. | 36 | 37 | 38 | 39 | 40 | …. |
| μονάδες |  | 150 | 165 | …. | 540 | 555 | 570 | 585 | 600 | …. |

**Διευκρινίσεις:**

Ως προστατευόμενα τέκνα νοούνται:

**1.** τα άγαμα τέκνα, εφόσον:

α) είναι ανήλικα έως 18 ετών ή

β) είναι ενήλικα έως 25 ετών και φοιτούν σε σχολές ή σχολεία ή ινστιτούτα επαγγελματικής εκπαίδευσης ή κατάρτισης της ημεδαπής ή αλλοδαπής ή

γ) είναι ενήλικα έως 25 ετών και είναι εγγεγραμμένα στα μητρώα ανέργων του Οργανισμού Απασχόλησης Εργατικού Δυναμικού (Ο.Α.Ε.Δ.) ή υπηρετούν τη στρατιωτική θητεία τους,

Τα τέκνα των περιπτώσεων β και γ δεν θεωρούνται προστατευόμενα εφόσον το ετήσιο προσωπικό τους εισόδημα υπερβαίνει τις 3.000 €

**2**. τα τέκνα, άγαμα, διαζευγμένα ή σε χηρεία, ανεξαρτήτως ηλικίας, με ποσοστό νοητικής ή σωματικής αναπηρίας τουλάχιστον 67%, εφόσον το προσωπικό τους ετήσιο εισόδημα δεν υπερβαίνει τις 6.000 €.

Τα πάσης φύσεως επιδόματα που χορηγούνται λόγω αναπηρίας (προνοιακά, απολύτου αναπηρίας, ανικανότητας, εξωιδρυματικό επίδομα, επίδομα κίνησης, διατροφικό επίδομα), δεν συνυπολογίζονται στο ετήσιο εισόδημα.

Ο Δικαιούχος που θα αναλάβει την υλοποίηση κάθε έργου (τη λειτουργία της Περιφερειακής Κοινωνικής Πύλης, τη λειτουργία του Κέντρου Κοινότητας, τη λειτουργία της Κινητής Μονάδας) θα χρησιμοποιήσει τα μέσα που προβλέπονται από το ισχύον θεσμικό πλαίσιο για τη δημοσιοποίηση της σχετικής πρόσκλησης (δημοσίευση προκήρυξης σε έντυπα και ηλεκτρονικά μέσα).

Η έναρξη λειτουργίας της Περιφερειακής Κοινωνικής Πύλης, του Κέντρου Κοινότητας και της Κινητής Μονάδας, πραγματοποιείται μετά την ολοκλήρωση των προσλήψεων του συνόλου του απαιτούμενου προσωπικού, με εξαίρεση:

* Περιπτώσεις για τις οποίες συγκεκριμένη/ες ειδικότητες δεν κατέστη δυνατόν να εξευρεθούν και για τις οποίες απαιτείται έγγραφη τεκμηρίωση από τον Δικαιούχο και έγγραφη έγκριση από την οικεία ΕΥΔ του ΠΕΠ
* Περιπτώσεις υφιστάμενου «Κέντρου Ρομά και Ευπαθών Ομάδων» το οποίο περιλαμβάνεται στην εγκεκριμένη πρόταση του Δικαιούχου ως διευρυμένο ΚΚ με Παράρτημα Ρομά. Στην περίπτωση αυτή, μετά την ένταξη της πράξης, το Κέντρο Κοινότητας ξεκινά τη λειτουργία του ως προς το συγκεκριμένο τμήμα (Παράρτημα Ρομά), με επιλέξιμες τις δαπάνες προσωπικού από τη στιγμή της ένταξης και μετά (και εφόσον δεν συντρέχει κάποιος λόγος αναστολής της έναρξης υλοποίησης και επιλεξιμότητας δαπανών).

Μετά την ολοκλήρωση των ανωτέρω διαδικασιών, ο Δικαιούχος θα αποστέλλει στην ΕΥΔ του οικείου ΠΕΠ «Βεβαίωση Έναρξης», η οποία επέχει θέσει Υπεύθυνης Δήλωσης και θα περιλαμβάνει τα στοιχεία, τις ειδικότητες και τη σχέση εργασίας του προσωπικού που έχει προσληφθεί.

Η **Περιφερειακή Κοινωνική Πύλη** στελεχώνεται υποχρεωτικά από Κοινωνικούς Επιστήμονες ΠΕ (Κοινωνιολόγος, Ψυχολόγος, Κοινωνικός Ανθρωπολόγος, Κοινωνικός Λειτουργός, κλπ.) – με την δυνατότητα τοποθέτησης και μέλους του υφιστάμενου προσωπικού του δυνητικού δικαιούχου. Ο βασικός υπεύθυνος για την εποπτεία των κατά τόπους Κέντρων Κοινότητας, το συντονισμό και δικτύωση των Κοινωνικών Υπηρεσιών, Κοινωνικών Φορέων, Προγραμμάτων και Δράσεων σε τοπικό και περιφερειακό επίπεδο, καθώς και για το σχεδιασμό, άσκηση και αξιολόγησης της κοινωνικής πολιτικής σε Περιφερειακό επίπεδο, θα είναι υποχρεωτικά ΠΕ/ΤΕ, ανεξαρτήτου ειδικότητας των Κοινωνικών Επιστημών (Κοινωνιολόγος, Ψυχολόγος, Κοινωνικός Ανθρωπολόγος, Οικονομολόγος, Κοινωνικός Λειτουργός, κλπ).

Η **Περιφερειακή Κοινωνική Πύλη,** δύναται να στελεχώνεται και από υπαλλήλους πλήρους ή μερικής απασχόλησης, ή με την ιδιότητα του εξωτερικού/ής συνεργάτη, από τις κάτωθι ειδικότητες:

* Κοινωνικός Επιστήμονας ΠΕ, ει δυνατόν με εμπειρία σε θέματα κοινωνικής πολιτικής και κοινωνικής προστασίας
* Οικονομολόγος ΠΕ, ει δυνατόν με εμπειρία σε θέματα απασχόλησης και διαχείρισης ανθρώπινου δυναμικού
* Ψυχολόγος ΠΕ (με άδεια άσκησης επαγγέλματος)
* Διαμεσολαβητής για Ρομά και Ευπαθείς Ομάδες, τουλάχιστον ΥΕ (εκτός αν δεν υπάρχουν υποψήφιοι με το τυπικό αυτό προσόν), ο οποίος, σε κάθε περίπτωση θα έχει γνώση των κοινωνικών χαρακτηριστικών της κοινότητας και της διαλέκτου της
* Νομικός ΠΕ
* Διοικητικός ΠΕ
* Διοικητικός ΤΕ

Το **Κέντρο Κοινότητας** στελεχώνεται ανάλογα με τον πληθυσμό του Δήμου-έδρας υποχρεωτικά από δύο τουλάχιστον υπαλλήλους, εκ των οποίων ο ένας θα πρέπει να είναι Κοινωνικός Λειτουργός (ΠΕ/ΤΕ Κοινωνικής Εργασίας με άδεια άσκησης επαγγέλματος) – με την δυνατότητα τοποθέτησης και μέλους του υφιστάμενου προσωπικού του δυνητικού δικαιούχου – πλήρους απασχόλησης, που θα είναι και ο βασικός υπεύθυνος και συντονιστής των προγραμμάτων, των δράσεων και των παρεχόμενων υπηρεσιών του Κέντρου Κοινότητας.

Η **Κινητή Μονάδα** στελεχώνεται ανάλογα με τις διαπιστωμένες πληθυσμιακές ανάγκες της περιοχής παρέμβασης, συμπεριλαμβάνει δύο (2) Κοινωνικούς Επιστήμονες ΠΕ/ΤΕ (Ψυχολόγο και Κοινωνικό Λειτουργό) πλήρους απασχόλησης, καθώς και έναν (1) Οδηγό.

Όπως αναφέρθηκε, στις περιπτώσεις προσλήψεων, το απαιτούμενο προσωπικό για την υλοποίηση της πράξης, προσλαμβάνεται σύμφωνα με τις εκάστοτε ισχύουσες διατάξεις του θεσμικού πλαισίου και ειδικότερα του ν.2190/94 όπως κάθε φορά ισχύει, για τους φορείς που υπάγονται στο πεδίο εφαρμογής του.

Οι Φορείς Υλοποίησης οφείλουν να μεριμνούν για την επιμόρφωση και τη συνεχή υποστήριξη των στελεχών τόσο της Περιφερειακής Κοινωνικής Πύλης όσο και του Κέντρου Κοινότητας και Κινητής Μονάδας, μέσω ειδικών προγραμμάτων της Γενικής Γραμματείας Διά Βίου Μάθησης και Νέας Γενιάς και άλλων ενδεδειγμένων σεμιναρίων, καθώς και για την ενημέρωσή τους επί εξειδικευμένων θεμάτων που αφορούν σε άτομα τα οποία πλήττονται από πολλαπλό κοινωνικό αποκλεισμό.